Որոնման համակարգեր

Որոնողական համակարգերի հիմնական նպատակն է օգտատիրոջը տրամադրել այն ինֆորմացիան, որը նա փնտրում է: Որոնողական համակարգը գործիք է, որը նախատեսված է համապատասխան բառերով Համաշխարհային ցանցում որոնումներ կատարելու համար։

Համացանցում առկա վեբ կայքերի թիվը հարյուրավոր միլիոնների է հասնում: Այս հսկայական շտեմարանում հետաքրքրող տվյալները, տեղեկատվությունը, նյութը գտնելը, թերևս, համացանցից օգտվողի առջև դրված կարևորագույն խնդիրն է: Խնդիրը լուծելու համար մեզ օգնության են հասնում որոնման համակարգերն ու կայքերի շտեմարանները:

Երբ գրում ենք որևէ բառ կամ արտահայտություն ու որոնման համակարգին տալիս ենք որոնելու հրահանգ, համակարգը իր մեջ ներառված կայքերից ընտրում է այն կայքերը, որոնցում հանդիպում է այդ բառն ու ներկայացնում մեզ: Ներկայացված ցանկից, մեծ հավանականությամբ, հնարավոր է գտնել պետք եկած նյութը:

Ամենատարածված որոնման համակարգերն են Google-ը ([http://www.google.com](http://www.google.com/)), Microsoft կազմակերպության որոնման համակարգը՝ Bing-ը ([http://www.bing.com](http://www.bing.com/)):

Ընդհանրապես, որոնում կատարելիս որոնող համակարգերը գտնում են մեծ քանակությամբ կայքեր, որոնցում կողմնորոշվելն ու անհրաժեշտ նյութը գտնելը հաճախ շարունակում է բարդ խնդիր մնալ: Այս խնդրից հնարավորինս խուսափելու համար անհրաժեշտ է որոնումը ճիշտ կազմակերպել: Ընդհանրապես, կան որոշակի կանոններ ու հնարքներ, որոնք թույլատրում են հնարավորինս զտել գտնվող կայքերը՝ մոտենալով ձեր որոնած նյութին: Համացանցից օգտվելու ու այդ հսկայական շտեմարանը օգտակար դարձնելու համար ամենակարևոր խնդիրը, թերևս, հենց ճիշտ որոնում կազմակերպելն իմանալն է:

### **Google-ում փնտրելու հիմնական կանոնները:**

### Ինչպե՞ս հավաքել ճիշտ բառը և ի՞նչ նշան դնել` նույնիսկ ամենախորը պահված ինֆորմացիան ջրի երես հանելու համար:

#### **1. Որոնում բաց թողնված բառով**

Մեջբերման մեջ որևէ բառ մոռանալու դեպքում ընդգրկեք միտքը չակերտներում և մոռացված բառի փոխարեն հավաքեք աստղանիշ՝ **\***: Օրինակ, **«Իսկ ես \* հողոտ, հողածին»**

**2. Ինչպես գտնել ցանկացածը**

Թվարկելով բոլոր փնտրվող բառերը ուղղահայաց սլեշի նշանով՝ **|** , Google-ը կփնտրի բոլոր կայքերում: Օրինակ, մուտքագրելով **բնակարան** **Երևանում|Աբովյանում**, որոնողական հսկան կփնտրի բնակարաններ երկու վայրերում:

#### **3. Բանալի բառեր**

Մեկ նախադասության մեջ 2 բանալի բառ փնտրելու համար հարկավոր է բառերը միացնել իրար **&** նշանով: Օրինակ, **Սուրբ Մարիամ Աստվածածին&Հրազդան**

#### **4. Ինչպես բացառել բառը**

Որևէ բառ որոնումից բացառելու համար որոնման տողում պետք է գրել այդ բառը, դիմացը առանց բացատի դնելով **մինուս (-)** նշանը: Օրինակ, Սուրբ Մարիամ Աստվածածին –Հրազդան: Կստանանք այն տվյալները, որոնք չեն առնչվում Հրազդանի Սուրբ Մարիամ Աստվածածին եկեղեցուն:

#### **5. Բառի նշանակություն**

Google-ում **define:** հավաքելուց հետո որոնողական հսկան ցույց կտա բառի բացատրությունը: Օրինակ՝ define: էպոս

#### **6. Ճշտել ժամանակը և եղանակը**

Որևէ քաղաքում ժամը կամ եղանակը ճշտելու համար որոնման դաշտում պետք է հավաքել **time** կամ **weather** և քաղաքի անունը: Օրինակ, time Tokyo, weather Aghveran

#### **7. Հաշվիչ**

Վարժության լուծման համար որոնման տողում պետք է մուտքագրել խնդիրը: Օրինակ**` 5^3**